গত ৩ জুন মানবপাচারে জড়িত থাই সেনাবাহিনীর লেফট্যানেন্ট জেনারেল মানাস কংপানের বিরুদ্ধে গ্রেপ্তারি পরোয়ানা জারী করা হয়। এরপর ১০ কোটি ৯০ লাখ বাথ ( বাংলাদেশি ২৫ কোটি ১৯ লাখ টাকা) সমমুল্যের সম্পদ জব্দ করে দেশটির অর্থপাচার বিভাগ ( আমলো)। জব্দ তালিকায় ৬৮ ধরণের সম্পদ ও ৪০ লাখ বাথের ব্যাংক এ্যাকাউন্ট রয়েছে। মানাস সরাসরি মানব পাচারে জড়িত ছিলেন। সম্প্রতি আন্দামান ও বঙ্গোপসাগর দিয়ে মানবপাচার এবং লোকজনকে (অভিবাসীদের) আটকে রেখে নির্যাতনের খবর প্রকাশ পেলে থাইল্যান্ড সরকার মানব পাচারের বিরুদ্ধে বিশেষ অভিযান শুরু করে। এর আগে মানব পাচারে জড়িত থাকার দায়ে সেদেশের মেয়র, পুলিশের সদস্যসহ বিপুল সংখ্যক মানব পাচারকারীকে গ্রেপ্তার করে। গ্রেপ্তারি পরোয়ানা জারীর পর সেনা কর্মকর্তা মানাসও পুলিশের কাছে আত্মসমর্পণ করেন।